RIO: I en elektrisk svømmearena i den olympiske park svømmede 19-årige Mie Ø. Nielsen natten til tirsdag finale i 100 meter ryg. Men det blev langt fra den ønskede succes for nordjyden, der var spået som et af Danmarks stærkeste medaljekort, før OL gik i gang. Danskeren sluttede på femtepladsen i tiden 58,80 - blot fire hundrededele fra bronze og fem hundrededele fra sølv. Ungarske Katinka Hosszu vandt guld. Mie Ø. Nielsen fik ligesom i semifinalen en skidt start. Da hun nåede vendingen efter 50 meter var hun nummer syv, men hun kæmpede sig efterfølgende op i førerfeltet. På de sidste 15 meter slap kræfterne dog op, og nordjyden må derfor indse, at det ikke bliver til en individuel medalje ved OL i Rio. Dermed formåede hun ikke at gøre sin far Benny Nielsen, der vandt OL-sølv i 1988, kunststykket efter. Mie Ø. Nielsen har dog stadig chancen for at vinde medaljer for Danmark, da hun mangler at svømme medley-stafetten.

Opsummering:
Nordjyden var kun fem hundrededele fra at vinde sølv i favoritdisciplinen 100 meter rygcrawl.